Tiener by Kaapse hoërskool doodgeskiet - Maroela Media
'n Tiener is Woensdagmiddag dood nadat hy by 'n hoërskool in Kaapstad in die kop geskiet is.
Donald Grant, die Wes-Kaapse LUR van onderwys, het Woensdag in 'n verklaring gesê die 17-jarige seun van Hoërskool Spes Bona is omstreeks 08:00 by die skool in Athlone geskiet. "Die leerling, Enrico Martin, is na die Groote Schuur-hospitaal gehaas vir verdere behandeling," het Grant gesê.
Grant het gesê Martin is vermoedelik deur 'n persoon, wat nie 'n leerling aan die skool is nie, geskiet. Die verdagte het glo wel 'n skooluniform aangehad.
Kaptein FC van Wyk, 'n polisiewoordvoerder, het egter gesê Martin is deur drie mans aangeval en deur een geskiet. Die drie mans het sweetpakbaadjies van die skool gedra.
"Die omstandighede oor die voorval word nog ondersoek, en daar is nog nie 'n motief vir die skietery vasgestel nie. Ons kan in die stadium nie spekuleer of die skietery met bendegeweld verband hou nie," het Van Wyk gesê.